L'Ajuntament de Sagunt presenta la programació del 25 de Novembre, Dia Internacional contra la Violència de Gènere
03 de novembre 2021

![Presentació 25N](/media/qynmc5fx/98c-25n.jpg?width=850&height=566.9886363636364)

L'Ajuntament de Sagunt ha presentat este matí la programació del 25 de Novembre, Dia Internacional contra la Violència de Gènere, que enguany compta amb diferents activitats que se celebraran al llarg del mes i entre les quals destaca el Pacte Ciutadà, la quarta edició del Festival Subversives i la manifestació del 25 de Novembre, així com diferents xarrades, ponències, projeccions i exposicions.

L'alcalde de Sagunt i delegat d'Igualtat, Darío Moreno, ha explicat que «**esta programació té com a objectiu posar en denúncia eixa violència que hui dia continuen patint les dones al voltant de tothom**». Així mateix, Moreno ha assenyalat que els actes tenen una perspectiva que pretén ser transversal i que «**no se cenyeix a realitzar un col·loqui sobre un tema en particular**», sinó que pretén fer una reflexió àmplia i intenta utilitzar diferents eines i vies per a poder transmetre el missatge de la igualtat i, per tant, de l'eliminació de la violència cap a les dones. «**Pretenem incidir en eixa reflexió necessària de tot el camí que encara ens queda per recórrer**», ha afegit.

Darío Moreno ha indicat que «**la programació compta amb el teixit associatiu de la ciutat, que també té les seues pròpies propostes i nosaltres hem inclòs en el programa, ja que considerem que aporta una visió diferent**». En este sentit, ha animat a la ciutadania a participar en les diferents activitats,

Esta és una programació organitzada per l'Ajuntament de Sagunt a través de l'Àrea d'Igualtat i que compta amb la col·laboració de la Diputació de València i el Ministeri d'Igualtat, a través del Pacte d'Estat contra la violència de gènere. Estes activitats són finançades amb càrrec als crèdits rebuts del Ministeri d'Igualtat, Secretaria d'Estat d'Igualtat i Contra la Violència de Gènere.

Com cada any, la imatge de la campanya és el cartell guardonat, que en esta edició és el creat per Ángel Ventura i s'utilitzarà per a la cartelleria, tríptics i vinils dels autobusos. El lliurament del premi, que és de 6oo euros, es realitzarà durant l'acte del Pacte Ciutadà contra la Violència de Gènere de Sagunt el dia 26 de novembre.

Respecte al cartell guanyador, este il·lustra el projecte de sabates roges d'Elina Chauvet, que va nàixer en Ciutat Juárez i ja s'ha replicat en moltes ciutats del món, entre elles a Sagunt, una obra que trenca barreres geogràfiques per obrir el debat i la reflexió social sobre la violència cap a les dones i la justícia, així com entendre el feminisme de manera interseccional i detectar les diferents violències masclistes.

En este sentit, enguany en el Pacte Ciutadà es presentarà un audiovisual protagonitzat per persones joves del municipi amb l'objectiu de transmetre el missatge d'igualtat que presenta la campanya, i a més, durant tot el mes es penjaran xicotetes píndoles en les xarxes socials, que a part d'en Facebook i Instagram, enguany també es difondran per Tik Tok. Així mateix, en l'acte del pacte es podrà veure tot l'audiovisual complet, que posteriorment es penjarà en les diverses xarxes. Moreno ha destacat que es «**utilitzen estos canals per generar eixa reflexió entre els joves**».

**Programació del 25N**

La programació començarà el 5 de novembre amb la projecció del documental _Sacar a la luz_ i la conferència _Los territorios de frontera: necropolítica y espacios de resistencia_. A més, el dissabte 6 de novembre tindrà lloc la taula redona _Feminismo dentro del pueblo gitano_ i el divendres 12 de novembre serà la celebració del VIII aniversari de l'Associació Amigues Supervivents.

El dimecres 17 de novembre, serà el torn de la conferència _El tratamiento de la violencia de género en los medios de comunicación_ i, d'altra banda, el 19 de novembre la de _El feminismo como ruptura de la violencia simbólica._

Les activitats continuen el dissabte 20 de novembre amb el Festival Subversives i el dilluns 22 amb la projecció de la pel·lícula _La piedra de la paciencia_. La programació continua el dimarts 23 amb la xarrada _La mujer afgana: entre la guerra y el totalitarismo religioso_ i la presentació del llibre _No pasarán_. El dijous, 25 de novembre, tindrà lloc la manifestació del 25N en repulsa a la violència masclista.

Així mateix, el divendres 26 de novembre, serà l'acte del XVIII aniversari del Pacte Ciutadà contra la Violència de Gènere de Sagunt i el dimarts 30 de novembre serà la projecció del documental _Amanecerá y veremos. Mujeres protagonistas de paz en Colombia_. A més, el 10 de desembre serà la xarrada _Augment de condemnes, demanda feminista?_ i del 5 a l'11 de novembre serà l'exposició _Carmelina Sánchez-Cutillas. Des de les fronteres del silenci._

​Per a més informació es pot consultar el programa en este enllaç i en [PDF](http://www.aytosagunto.es/es-es/ayuntamiento/servicios/BienestarSocial/Mujer/Documentos%20Mujer/2021_programa_25noviembre.pdf)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-programacio-del-25-de-novembre-dia-internacional-contra-la-violencia-de-genere/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-programacio-del-25-de-novembre-dia-internacional-contra-la-violencia-de-genere/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-programacio-del-25-de-novembre-dia-internacional-contra-la-violencia-de-genere/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-programacio-del-25-de-novembre-dia-internacional-contra-la-violencia-de-genere/)